	Na temelju članka 53. stavka 2. i članka 54. stavka 2. Zakona o ustanovama ("Narodne novine" br. 76/93, 29/97, 47/99, 35/08, 127/19, 151/22), članka 40. stavka 1. i stavka 4., članka 41. stavka 2. Zakona o predškolskom odgoju i obrazovanju ("Narodne novine" br. 10/97, 107/07, 94/13, 98/19, 57/22, 101/23, 145/23, 145/24), članka 50. i članka 82. Statuta Dječjeg vrtića „Magnolija“, Upravno vijeće Dječjeg vrtića „Magnolija“ na sjednici održanoj dana 16. 4. 2026. godine donosi
P O S L O V N I K
O RADU UPRAVNOG VIJEĆA
DJEČJEG VRTIĆA „MAGNOLIJA“

 OPĆE ODREDBE  


Poslovnikom o radu Upravnog vijeća (u daljnjem tekstu: Poslovnik) uređuje se način rada Upravnog vijeća Dječjeg vrtića „Magnolija“ (u daljnjem tekstu: Vrtić), osobito način pripremanja i sazivanja sjednica Upravnog vijeća, način rada i odlučivanja na sjednicama, tijek i poslovni red sjednice, te druga pitanja vezana uz rad Upravnog vijeća.


Odredbe ovog Poslovnika obvezuju sve članove Upravnog vijeća, ravnatelja Vrtića i ostale osobe koje su nazočne sjednicama Upravnog vijeća i koje sudjeluju u radu Upravnog vijeća.
Upravno vijeće obavlja poslove iz svog djelokruga, daje mišljenja i donosi odluke na sjednicama na način određen ovim Poslovnikom, sukladno odredbama Zakona o predškolskom odgoju i obrazovanju te Statutu Vrtića.


Izrazi koji se u ovom Poslovniku koriste rodno su neutralni i jednako se odnose na muške i ženske osobe.

 IZBOR UPRAVNOG VIJEĆA  


Izbor i opoziv članova Upravnog vijeća obavlja se na način utvrđen Statutom Vrtića.  

 KONSTITUIRANJE UPRAVNOG VIJEĆA          
                                          

Nakon izbora odnosno imenovanja većine članova Upravnog vijeća saziva se prva, konstituirajuća sjednica Upravnog vijeća.
Sjednicu iz stavka 1. ovog članka saziva ravnatelj te istom rukovodi do izbora predsjednika Upravnog vijeća.
Na sjednici iz stavka 1. ovog članka potvrđuju se mandati imenovanih odnosno izabranih članova Upravnog vijeća.
Potvrdu mandata iz stavka 3. ovog članka obavlja predsjedavatelj sjednice provjerom identiteta člana, uvidom u zakonom propisanu identifikacijsku javnu ispravu svakog pojedinog člana te usporedbom s podatcima iz zapisnika o izborima. 
Mandat člana Upravnog vijeća počinje danom verifikacije mandata.
Članovi Upravnog vijeća ne mogu obavljati svoje dužnosti ni ostvarivati prava prije nego je obavljeno potvrđivanje mandata.


Dnevni red konstituirajuće sjednice Upravnog vijeća obvezno sadrži: 
· izvješće predsjedavatelja sjednice o izboru članova Upravnog vijeća,
· verificiranje mandata izabranih članova Upravnog vijeća,
· izbor predsjednika i zamjenika predsjednika Upravnog vijeća.   


Za predsjednika i zamjenika predsjednika Upravnog vijeća može biti izabran svaki član Upravnog vijeća. 
Predsjednik i zamjenik predsjednika Upravnog vijeća biraju se na četiri godine. 
O kandidatima za predsjednika i zamjenika predsjednika Upravnog vijeća članovi Upravnog vijeća glasuju javnim podizanjem ruku. 
Za predsjednika i zamjenika predsjednika Upravnog vijeća izabran je kandidat koji je dobio većinu glasova ukupnog broja članova Upravnog vijeća. 
Nakon izbora predsjednika Upravnog vijeća ravnatelj predaje predsjedniku daljnje vođenje sjednice.  


 PRAVA I DUŽNOSTI PREDSJEDNIKA UPRAVNOG VIJEĆA


Radom Upravnog vijeća rukovodi predsjednik Upravnog vijeća (u daljnjem tekstu: Predsjednik). 
Predsjednik obavlja sljedeće poslove:
· priprema, saziva i vodi sjednice Upravnog vijeća,
· utvrđuje da li je na sjednici nazočan broj članova potreban za pravovaljano donošenja odluka,
· predlaže dnevni red sjednice, 
· određuje izvjestitelje na sjednici prema pojedinim točkama dnevnog reda,
· brine da se sjednica odvija prema prihvaćenom dnevnom redu i prati tijek rasprave na sjednici,
· održava red na sjednicama i daje riječ nazočnima,
· udaljava osobu koja narušava red na sjednici,
· formulira prijedloge odluka i daje ih na glasovanje,
· utvrđuje i proglašava rezultate glasovanja,
· brine da se o radu sjednice vodi zapisnik,
· potpisuje odluke i druge akte koje donosi Upravno vijeće iz svoje nadležnosti sukladno Statutu, zakonu i propisima na temelju zakona,
· brine o primjeni ovog Poslovnika u radu Upravnog vijeća,
· brine da se u radu Upravnog vijeća poštuju odredbe zakona i općih akata,
· obavlja i druge poslove sukladno odredbama Statuta i ovog Poslovnika.
U slučaju kada je predsjednik Upravnog vijeća spriječen, pripremu, saziv i vođenje sjednice obavlja zamjenik predsjednika. 


 PRIPREMANJE I SAZIVANJE SJEDNICA       
                                                  

Upravno vijeće radi na sjednicama koje saziva predsjednik Upravnog vijeća. 
Sjednice se održavaju u sjedištu Vrtića te se sazivaju prema potrebi.
Predsjednik je dužan sazvati sjednicu Upravnog vijeća na pisani zahtjev Ravnatelja, na pismeni zahtjev jedne trećine članova Upravnog vijeća te na pisani zahtjev Osnivača.
Upravno vijeće može pravovaljano odlučivati ako je na sjednici nazočna natpolovična većina njegovih članova. 
Članovi Upravnog vijeća imaju pravo i dužnost biti nazočni sjednicama Upravnog vijeća, podnositi prijedloge te sudjelovati u raspravi i odlučivanju o svim pitanjima iz njegovog djelokruga. 
Ako član Upravnog vijeća ne može biti nazočan sjednici, dužan je o tome pravodobno izvijestiti predsjednika Upravnog vijeća odnosno drugu osobu koja je sazvala sjednicu. 


Predsjednik u suradnji s ravnateljem priprema sjednicu i sastavlja prijedlog dnevnog reda.
Ravnatelj Vrtića u suradnji s Predsjednikom osigurava da stručne službe Vrtića, povjerenstva i komisije u skladu s opisom poslova radnog mjesta, zakonom i općim aktima Vrtića, izrade poziv iz članka 11. stavka 1. ovog Poslovnika i materijale potrebne za raspravu i odlučivanje odnosno prijedloge odluka i drugih akata prema točkama predloženog dnevnog reda.


Poziv za sjednicu s prijedlogom dnevnog reda dostavlja se svim članovima Upravnog vijeća najkasnije tri dana prije održavanja sjednice.
U pravilu, zajedno s prijedlogom dnevnog reda i pratećim materijalima članovima Upravnog vijeća se dostavlja se prijedlog zapisnika s prethodne sjednice Upravnog vijeća za verifikaciju.
U hitnim slučajevima predsjednik može sazvati sjednicu i unutar kraćeg roka, pismeno ili usmeno te predložiti dnevni red na samoj sjednici. 
O mjestu i vremenu održavanja sjednice članovi Upravnog vijeća se obavještavaju elektroničkom poštom, a mogu biti obaviješteni i telefaksom, brzojavom, preporučenim pismom i telefonom.


Sjednice Upravnog vijeća mogu se održavati na daljinu uporabom sredstava elektroničke komunikacije, uključujući telefonsku sjednicu, videokonferenciju ili druge odgovarajuće oblike koji omogućuju istodobno sudjelovanje članova Upravnog vijeća u raspravi i odlučivanju.
U iznimnim i opravdanim slučajevima, kada zbog hitnosti ili objektivnih okolnosti nije moguće održati sjednicu, Upravno vijeće može donijeti odluke, zaključke ili mišljenja bez održavanja sjednice putem elektroničkog glasovanja.
Elektroničko glasovanje ne može se provoditi u pitanjima:
· imenovanja i razrješenja ravnatelja,
· donošenja i izmjena Statuta Vrtića,
· donošenja financijskog plana i godišnjeg obračuna,
· odlučivanja o pravima i obvezama radnika,
· drugim pitanjima za koja Upravno vijeće ocijeni da zahtijevaju raspravu na sjednici.
Elektroničko glasovanje provodi se tako da predsjednik Upravnog vijeća svim članovima Upravnog vijeća elektroničkom poštom dostavi prijedlog odluke, zaključke ili mišljenja s obrazloženjem, uz jasno naznačen rok za očitovanje.
Rok za očitovanje članova Upravnog vijeća ne može biti kraći od 24 sata, osim u osobito hitnim slučajevima.
Član Upravnog vijeća očituje se elektroničkom poštom izjavom „ZA“, „PROTIV“ ili „SUZDRŽAN“.
Ako se član Upravnog vijeća ne očituje u propisanom roku, smatra se da je suzdržan od glasovanja.
Odluka, zaključak ili mišljenje smatra se donesenim ako je za njega glasovala natpolovična većina svih članova Upravnog vijeća, sukladno Statutu Vrtića.
Predsjednik Upravnog vijeća po završetku elektroničkog glasovanja utvrđuje rezultat glasovanja i o istome bez odgode obavještava sve članove Upravnog vijeća elektroničkom poštom.
O provedenom elektroničkom glasovanju sastavlja se zapisnik koji se potvrđuje na prvoj sljedećoj sjednici Upravnog vijeća.


Na sjednicu se obvezno poziva ravnatelj Vrtića koji sudjeluje u radu Upravnog vijeća, ali bez prava odlučivanja. 
Predsjednik može na sjednicu pozvati i druge osobe radi davanja stručnih mišljenja i podataka o pojedinim pitanjima dnevnog reda sjednice. 
Na sjednicama Upravnog vijeća mogu biti nazočne i druge osobe uz opravdani razlog, uz prethodno odobrenje članova Upravnog vijeća temeljem pisanog zahtjeva i to bez sudjelovanja u raspravi i bez prava odlučivanja. 

 TIJEK SJEDNICE  


Sjednicu Upravnog vijeća otvara predsjednik. 
Nakon otvaranja sjednice predsjednik utvrđuje koliko je članova Upravnog vijeća nazočno, koliko ih se ispričalo te je li nazočan potreban broj članova za pravovaljano odlučivanje.  
Ako sjednici nije nazočan potreban broj članova za pravovaljano odlučivanje, sjednica se odgađa za vrijeme koje odredi predsjednik.  




Nakon utvrđivanja kvoruma predsjednik čita prijedlog dnevnog reda sjednice i poziva članove Upravnog vijeća za davanje prijedloga njegovih izmjena i dopuna. 
O usvajanju prijedloga dnevnog reda te predloženih izmjena ili dopuna dnevnog reda, odlučuju članovi Upravnog vijeća javnim glasovanjem. 
Dnevni red je usvojen ako je za njega glasovala natpolovična većina svih članova Upravnog vijeća. 
Nakon utvrđivanja dnevnog reda sjednice predsjednik objavljuje da se prelazi na rad po pojedinim točkama dnevnog reda i to redoslijedom kojim su utvrđene u usvojenom dnevnom redu.
Daljnja rasprava na sjednici Upravnog vijeća vodi se redoslijedom točaka usvojenog dnevnog reda iz prethodnog stavka. 


Prva točka dnevnog reda je usvajanje zapisnika sa prethodne sjednice Upravnog vijeća. 
Po potrebi ravnatelj daje izvješće o izvršenju odluka Upravnog vijeća u razdoblju između dvije sjednice.  


Prije rasprave o pojedinim točkama dnevnog reda predlagatelj podnosi izvješće, nakon čega predsjednik otvara raspravu. 
Rasprava na sjednici Upravnog vijeća vodi se prema utvrđenom dnevnom redu. 
U raspravi sudjeluju članovi Upravnog vijeća i druge nazočne osobe, prema redoslijedu prijave i uz dozvolu predsjednika. 
Predsjednik daje riječ zainteresiranim članovima Upravnog vijeća prema redoslijedu prijave.
Član Upravnog vijeća ne može preuzeti riječ prije nego završi prethodni član. 
Članovi Upravnog vijeća imaju pravo sudjelovati na način iz stavka 3. ovog članka te tražiti potrebna objašnjenja o svim pitanjima u vezi s točkom dnevnog reda o kojoj se raspravlja. 
Predsjednik može odobriti sudjelovanje na raspravi i ostalim osobama nazočnim na sjednici bez prava odlučivanja.
Ako se tijekom rasprave utvrdi da je prijedlog materijala nepotpun, Upravno vijeće može odlučiti da se rasprava o tom prijedlogu prekine, zatraži njegova nadopuna te da se rasprava provede na jednoj od sljedećih sjednica. 


Ako se član Upravnog vijeća u svojoj raspravi udaljava od pitanja o kojem se raspravlja ili je nepotrebno opširan odnosno ako tijekom trajanja sjednice vrijeđa nekog od nazočnih i time remeti rad Predsjednik će ga opomenuti, a u slučaju nepoštivanja opomene oduzeti će mu riječ.
Ako nakon izricanja mjera iz  stavka 1. ovog članka član nastavi s remećenjem rada izreći će mu se mjera udaljavanja sa sjednice. 
O mjeri iz stavka 2. ovog članka odlučuje Upravno vijeće na prijedlog Predsjednika. 
Član Upravnog vijeća kojem bude izrečena mjera iz prethodnog stavka ovog članka dužan je bez odlaganja napustiti sjednicu. 
Odredbe ovog članka jednako su primjenjive i na druge nazočne osobe na sjednici.


Kada se na sjednici raspravlja o podacima ili ispravama koje predstavljaju poslovnu ili drugu tajnu, Predsjednik će upozoriti nazočne da se ti podaci ili isprave smatraju tajnom i da su ih nazočni dužni čuvati kao tajnu. 
U slučaju iz stavka 1. ovog članka Predsjednik može tražiti da sjednicu napuste osobe koje nisu članovi Upravnog vijeća.
Kad predsjednik ocijeni da je pojedina točka dnevnog reda raspravljena zaključiti će raspravu i pozvati članove na donošenje odluke.


Predsjednik formulira jasan i određen prijedlog te ga daje na glasovanje.
Ako za rješavanje pojedine točke dnevnog reda postoji više prijedloga, predsjednik daje na glasovanje prijedloge redoslijedom kojim su podneseni. Prvi prijedlog koji dobije potreban broj glasova smatra se prihvaćenim, a o ostalim prijedlozima se ne glasuje.
Na sjednici se u pravilu glasuje javno, podizanjem ruke. Predsjednik poziva članove Upravnog vijeća da se izjasne redoslijedom: tko je „ZA“ prijedlog, tko je „PROTIV“ prijedloga te tko je „SUZDRŽAN“ od glasovanja.
Upravno vijeće može odlučiti da se o pojedinom pitanju glasuje tajno. Tajno glasovanje provodi se na glasačkim listićima koji sadrže riječi „ZA“, „PROTIV“ i „SUZDRŽAN“, pri čemu član Upravnog vijeća zaokružuje jednu od ponuđenih mogućnosti. Glasačke listiće priprema i postupak tajnog glasovanja provodi komisija od tri člana koju Upravno vijeće imenuje iz svojih redova.
Upravno vijeće donosi odluke natpolovičnom većinom glasova svih članova Upravnog vijeća.
Nakon završetka javnog ili tajnog glasovanja predsjednik utvrđuje i objavljuje rezultate glasovanja te, na temelju utvrđenih rezultata, objavljuje je li prijedlog prihvaćen ili odbijen.
Odluke Upravnog vijeća potpisuje predsjednik, a za njihovu provedbu odgovoran je ravnatelj.
Nakon što se raspravi i odluči o svim točkama utvrđenog dnevnog reda, predsjednik zaključuje sjednicu Upravnog vijeća.


 ZAPISNICI  


O radu sjednice Upravnog vijeća vodi se zapisnik kojeg potpisuje predsjednik Upravnog vijeća i zapisničar. 
Zapisnik o radu Upravnog vijeća u pravilu vodi prisutan član Upravnog vijeća.
U slučaju spriječenosti računovodstvenog referenta, predsjednik Upravnog vijeća u dogovoru s ravnateljem osigurava drugog zapisničara na sjednici. 
Zapisnik je dokument trajne vrijednosti i služi kao javna isprava kojom se vjerodostojno utvrđuje tijek nekog događaja, rasprave i rezultata glasovanja.
Svi pismeni materijali vezani za pojedinu sjednicu prilažu se zapisniku kao njegov sastavni dio. 
Dokumentacija i zapisnici sa sjednica Upravnog vijeća pohranjuju se u arhivi Vrtića kao trajni dokument.


Zapisnik mora sadržavati osnovne podatke o sjednici Upravnog vijeća, a osobito: 
· redni broj sjednice,
· datum i mjesto održavanja sjednice,
· vrijeme početka sjednice,
· imena i prezimena nazočnih i odsutnih članova Upravnog vijeća te drugih osoba nazočnih na sjednici, 
· imena i prezimena osoba koje su nazočne na sjednici, a nisu članovi Upravnog vijeća,
· ime i prezime osobe koja predsjedava sjednicom, 
· zaključak o prihvaćanju, dopuni ili izmjeni zapisnika prethodne sjednice,
· ustanovljenje predsjednika o postojanju kvoruma,
· predložen i usvojen utvrđeni dnevni red, 
· imena i prezimena izvjestitelja o pojedinim točkama dnevnog reda te kratki sadržaj izvješća, 
· rezultate glasovanja o pojedinim prijedlozima, 
· zaključke odnosno odluke donesene po svakoj točki dnevnog reda, 
· naznaku dokumenata koji se prema potrebi prilažu zapisniku,
· vrijeme završetka sjednice, 
· potpis predsjednika Upravnog vijeća i zapisničara. 


Zapisnik potpisuju predsjednik i zapisničar. 


Zapisnik se izrađuje u roku 15 dana od dana održavanja sjednice, a dostavlja se članovima Upravnog vijeća s pozivima za prvu sljedeću sjednicu.  
Sastavni dio zapisnika predstavljaju i glasovi predani u pisanom obliku i dostavljeni elektroničkom poštom, koji se čuvaju uz tekst zapisnika.
Pravo uvida u zapisnik iz članka 24. ovog Poslovnika imaju svi radnici s pravnim interesom. 
Korisnici usluga Vrtića imaju pravo uvida u dijelove zapisnika koji se odnose na ostvarivanje njihovih prava i obveza na temelju pisano podnesenog zahtjeva. 
Pravo uvida u zapisnik iz stavka 3. i stavka 4. ovog članka utvrđuje ravnatelj.


 JAVNOST RADA  


Rad Upravnog vijeća je javan. 
Javnost rada može se isključiti kad Upravno vijeće raspravlja o pitanjima koja predstavljaju poslovnu ili drugu tajnu. 
O isključenju javnosti odlučuje Upravno vijeće na prijedlog ravnatelja Vrtića.  




 PRIJELAZNE I ZAVRŠNE ODREDBE  


Ovaj Poslovnik stupa na snagu osmog dana od dana objave na oglasnoj ploči vrtića.  
Ovaj Poslovnik objavljen je na oglasnoj ploči dana 17. travnja 2026. godine  i stupa na snagu dana  25. travnja 2026. godine.  


KLASA: 601-01/26-01/05
URBROJ: 2109-26-06-26-07
U Pribislavcu, 16. 4. 2026. godine


UPRAVNO VIJEĆE
Predsjednica Upravnog vijeća
Dina Korent
											
	   							                    ________________________



PRIVREMENI RAVNATELJ

